Minister van gesondheid toets positief vir Covid-19Dr. Joe Phaahla, minister van gesondheid. (Foto: Facebook) Die minister van gesondheid, dr. Joe Phaahla, het bekend gemaak dat hy Covid-19 onder lede het nadat hy vroeër die week matige simptome ondervind het. “Minister Phaahla het Dinsdag ŉ Covid-19-toets ondergaan en die resultate is positief – hy het homself onmiddellik geïsoleer,” sê Foster Mohale, woordvoerder van die departement. “Hy sal vir die volgende sewe dae sy amptelike pligte vanaf die huis hervat, terwyl al sy beplande vergaderings wat van aangesig tot aangesig sou geskied nou virtueel sal plaasvind.” Covid-19-gevalle in die land het die afgelope tyd relatief min gebly met slegs 263 nuwe gevalle wat Dinsdag aangemeld is. Daar is 5 964 aktiewe gevalle in die land, met Gauteng (102) wat steeds verantwoordelik is vir die meeste nuwe gevalle, gevolg deur die Wes-Kaap (77) en KwaZulu-Natal (30). Die departement van gesondheid het altesaam 13 nuwe Covid-19-verwante sterftes aangemeld, waarvan een in die afgelope 24 tot 48 uur. Slegs 1 034 mense word tans in die hospitaal behandel vir die virus. “Dit dien as ŉ herinnering dat die pandemie steeds in ons midde is en dat mense steeds aangesteek word, daarom hou die departement daarmee vol om die daaglikse Covid-19-gevalle en -sterftes aan die publiek bekend te maak,” sê Mohale. Phaahla het reeds twee dosisse van die J&J-entstof ontvang teen die tyd wat hy die virus opgedoen het. Phaahla meen dat die inentings “sy immuniteit ŉ hupstoot teen die effek van die virus gegee het”. Die departement het lede van die publiek opnuut herinner dat die pandemie nie verby is nie, al het die regering Covid-19-verwante regulasies verslap. “Inentings teen die virus is ook steeds vir almal beskikbaar,” sê Mohale.